Document ID: 32006D0539

RÅDETS AFGØRELSE
af 22. maj 2006
om indgåelse på Det Europæiske Fællesskabs vegne af konventionen om styrkelse af Den Interamerikanske Kommission for Tropisk Tunfisk, der blev oprettet ved konventionen af 1949 mellem Amerikas Forenede Stater og Republikken Costa Rica
(2006/539/EF)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 37, sammenholdt med artikel 300, stk. 2, første afsnit, første punktum, og artikel 300, stk. 3, andet afsnit,
under henvisning til forslag fra Kommissionen,
under henvisning til samstemmende udtalelse fra Europa-Parlamentet (1), og
ud fra følgende betragtninger:
(1)
Fællesskabet har enekompetence til at vedtage foranstaltninger til bevarelse og forvaltning af fiskeressourcerne og til at indgå aftaler med andre lande og internationale organisationer.
(2)
Fællesskabet er kontraherende part i De Forenede Nationers havretskonvention, der forpligter alle medlemmerne af det internationale samfund til at samarbejde om bevarelsen og forvaltningen af havets biologiske ressourcer.
(3)
Fællesskabet har den 19. december 2003 undertegnet og ratificeret aftalen om gennemførelse af bestemmelserne i De Forenede Nationers havretskonvention af 10. december 1982 for så vidt angår bevarelse og forvaltning af fælles fiskebestande og stærkt vandrende fiskebestande (2).
(4)
Den Interamerikanske Kommission for Tropisk Tunfisk (IATTC) er blevet oprettet ved konventionen mellem Amerikas Forenede Stater og Republikken Costa Rica, som blev indgået i 1949. På sit 61. møde i juni 1998 vedtog IATTC en resolution, ved hvilken de kontraherende parter enedes om at udarbejde en ny konvention for at styrke IATTC og ajourføre dens statut på linje med bestemmelserne i De Forenede Nationers havretskonvention.
(5)
Fællesskabet blev opfordret til at deltage fuldt ud i denne proces fra begyndelsen og har spillet en aktiv rolle heri. Processen kulminerede i vedtagelsen af konventionen om styrkelse af Den Interamerikanske Kommission for Tropisk Tunfisk, der blev oprettet ved konventionen af 1949 mellem Amerikas Forenede Stater og Republikken Costa Rica (Antigua-konventionen) på det 70. møde i IATTC, som blev afholdt i Antigua, Guatemala, fra den 24. til den 27. juni 2003.
(6)
Antigua-konventionen blev åbnet for undertegnelse i Washington DC, USA, den 14. november 2003, og var åben for undertegnelse indtil den 31. december 2004 i henhold til konventionens artikel XXVII.
(7)
Fællesskabet undertegnede Antigua-konventionen den 13. december 2004 i overensstemmelse med Rådets afgørelse 2005/26/EF (3) af 25. oktober 2004.
(8)
EF-fiskere driver fiskeri i det område, der er omfattet af Antigua-konventionen. Det er derfor i Fællesskabets interesse at blive fuldgyldigt medlem af IATTC. Fællesskabet bør derfor godkende Antigua-konventionen.
(9)
Antigua-konventionen tilstræber at opretholde IATTC i styrket form. Den skal afløse 1949-konventionen, når den træder i kraft for alle parter i 1949-konventionen. Derfor må Spanien i overensstemmelse med ånden i Rådets beslutning 1999/405/EF af 10. juni 1999 om bemyndigelse af Kongeriget Spanien til midlertidigt at tiltræde konventionen om oprettelse af Den Interamerikanske Kommission for Tropisk Tunfisk (IATTC) (4) opsige 1949-konventionen, når Antigua-konventionen træder i kraft -
TRUFFET FØLGENDE AFGØRELSE:
Artikel 1
Antigua-konventionen godkendes herved på Det Europæiske Fællesskabs vegne.
Teksten til konventionen er knyttet til denne afgørelse.
Artikel 2
Formanden for Rådet bemyndiges til at udpege de personer, der er beføjet til at deponere godkendelsesinstrumentet hos regeringen for Amerikas Forenede Stater, der er depositar for konventionen, jf. konventionens artikel XXXVII.
Artikel 3
Når Antigua-konventionen træder i kraft, opsiger Spanien konventionen om oprettelse af Den Interamerikanske Kommission for Tropisk Tunfisk.
Udfærdiget i Bruxelles, den 22. maj 2006.

Labels: 11
5
6
18
15